A midwayi csata megfordította a Csendes-óceánon vívott háború menetét: ettől fogva az amerikaiak támadtak és a japánok védekeztek. Fletcher utolsó hadműveleti megbízatása a Salamon-szigetek visszafoglalására Guadalcanalnál partraszálló amerikai erők tengeri biztosítása (a sziget felmentésére várható japán flotta támadásának elhárítása) volt. Ezt a feladatot a jelentős túlerővel (öt repülőgép-hordozó, négy csatahajó, 16 cirkáló és 30 romboló három repülőgép-hordozó, egy csatahajó, két cirkáló és 18 romboló ellen maradéktalanul megoldotta úgy, hogy a három amerikai repülőgép-hordozóból csak kettő vett részt az ütközetben, mert a harmadik éppen üzemanyagot vételezett) szemben: elsüllyesztette a hatodik japán hordozót, a Rjujót is, továbbá súlyosan megrongálta a Csitoszét – eközben komoly sérüléseket szenvedett az Enterprise. A japánok hetven repülőgépet vesztettek, az amerikaiak húszat; a japán flottát visszavonták.